અમેરિકન નવલકથાકાર સોલ બીલોની નવલકથા ‘હરઝોગ’માં હરઝોગ બેઠોબેઠો પત્રો જ લખ્યા કરે છે. હરઝોગ ફિલસૂફ છે અને ઊર્મિશીલ તથા ભલો માણસ છે. એણે જેમને ચાહ્યા એ લોકોએ એનું દિલ દુભાવ્યું છે. તે જાણે છે કે જેઓ તેને ચાહતા રહ્યાં છે તેમનું દિલ પણ પોતે દુભાવ્યું છે. જિંદગીમાં ડગલે-પગલે નાની-મોટી ઠોકર મળતી રહે છે. જ્યાં નજર કરે ત્યાં કંઈ ને કંઈ અન્યાય અને વિષમતા એ નિહાળે છે. સંવેદનશીલ માણસ તરીકે તેના હૈયામાં આથી બળતરા જાગે છે. તે અમેરિકાના પ્રમુખથી માંડીને પોતાને છોડી ગયેલી પત્ની સુધીના સૌ કોઈને પત્રો લખ્યા કરે છે.